Den sibiriske hun-tiger Gara blev i dag gjort klar til at skulle flytte til Irland.

Den 12 år gamle sibiriske hun-tiger Gara kom til Aalborg Zoo for snart 8 år siden, men hendes hjem i parken i Nordjylland sluttede i dag. Gara skal flyttes til en anden Zoologisk Have i Irland, da hun har været stresset længe. Desuden vil Aalborg Zoologiske Have hellere satse på at avle den meget sjældne sumatra-tiger. De får derfor en ny han-tiger på mandag. Gara blev derfor bedøvet, så hun kunne blive lagt sikkert ind i et bur, hvor hun skal bo til på lørdag, hvor hun er kommet frem til sit nye hjem. Det er altid farligt at have med de store rovdyr at gøre, men når den er bedøvet, kan man være rolig. - Hvis dyret vågner før tid, så er det ikke sådan, at det bare vågner og er agressiv, så hvis det er, kan man sagtens nå at løbe, da den stadig vil være helt omtumlet, siger Mikkel Kibsgaard, der er dyrepasser ved rovdyrene. Selvom han kommer til at savne Gara, glæder han sig til at skulle se den nye han-tiger. - Sumatra-tigeren er ekstra glad for vand. Og det er faktisk den eneste tiger, der har svømmehud mellem kløerne. Så vi glæder os til at se de to tigere i undervandkigget, vi har lavet i anlægget, siger Mikkel Kibsgaard.